
Da li je dobro obavljati neke poslove vani poslije akšama i da li tada treba djecu uvesti u kuću?


* 
* 
* 
* 
* 
* 
* 

 
Da li je dobro obavljati poslove vani poslije akšama i da li tada treba djecu uvesti u kuću?

Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao je: “Kada nastupi predvečerje i prvi mrak, spriječite svoju djecu da izlaze (uvedite ih u kuću), jer se tada šejtani razilaze (na Zemlji).” U ovom hadisu Allahov Poslanik, ﷺ, obavještava nas da se šejtani najviše pojavljuju u predvečerje, pa nije preporučljivo da čovjek u to vrijeme obavlja poslove vani, kao što je cijepanje drva i sl., osim ako je to neophodno. Naročito je bitno u to vrijeme uvesti djecu u kuću i spriječiti ih da izlaze, jer su djeca više izložena šejtanovom djelovanju od odraslih. Inače, musliman treba da se redovno pridržava svih ***[dova](https://pitajucene.com/search/dova/questions/ "Pretraži pitanja o dovama")*** koje se prenose vjerodostojnim sunnetom, a koje se uče u raznim prilikama, kao što su ***[dove](https://pitajucene.com/search/dove/questions/ "Pretraži pitanja o dove")*** prilikom ulaska i izlaska iz kuće, prilikom objedovanja itd., jer se tako čovjek štiti od šejtanovog zla u svakom momentu. Bilježi Muslim u svom *Sahihu* od Džabira, radijallahu anhu, da je Poslanik, ﷺ, rekao: “Kada čovjek uđe u svoju kuću i prilikom ulaska spomene Allahovo ime (bismillu), a tako učini i prilikom jela, ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** kaže svojim podanicima: ‘Ovdje nemate ni konaka ni večere.’ Ako čovjek uđe u kuću i ne spomene Allahovo ime, šejtan kaže: ‘Ovdje ćete imati konak’, a ako ne spomene Allahovo ime prilikom jela, šejtan kaže: ‘Ovdje ćete imati i konak i večeru.’”


Odgovorio: ***[Abdulvaris Ribo](https://pitajucene.com/search/Abdulvaris/answers/ "Pretraži odgovore od prof. Abdulvaris Ribo")***


